কাশ্মীরের গ্রামে অজানা রোগের আতঙ্ক! বাড়ছে রহস্যমৃত্যু

ওয়েব ডেস্ক: জম্মু ও কাশ্মীরের (Jammu And Kashmir) রাজৌরি জেলার বুধল গ্রামে গত ৪৫ দিনে প্রাণ হারিয়েছেন ১৬ জন। সকলেই রহস্যজনকভাবে মারা (Suspicious Death) গিয়েছেন বলে খবর। লাগাতার মৃত্যু ঘিরে চাঞ্চল্য ছড়িয়েছে ভূস্বর্গের এই গ্রামে। মৃত্যুর প্রকৃত কারণ (Unknown Disease) এখনও স্পষ্ট নয়। পরিস্থিতির গুরুত্ব বুঝে এবার তদন্তে নেমেছে কেন্দ্রীয় সরকার। শনিবার কেন্দ্রীয় স্বরাষ্ট্রমন্ত্রী অমিত শাহ (Amit Shah) একটি উচ্চপর্যায়ের তদন্ত কমিটি গঠন করার নির্দেশ দিয়েছেন।

জানা গিয়েছে, জম্মু ও কাশ্মীরের বুধল গ্রামে গত কয়েক সপ্তাহ ধরে বহু মানুষের শরীরে আচমকা জ্বর, বমি বমি ভাব, গায়ে ব্যথা এবং জ্ঞান হারানোর মতো উপসর্গ দেখা যায়। তাঁদের মধ্যে অনেকেই হাসপাতালে চিকিৎসাধীন অবস্থায় মারা যান। তবে চিকিৎসকরা এখনও মৃত্যুর সঠিক কারণ নির্ধারণ করতে পারেননি। স্থানীয় প্রশাসনের পক্ষ থেকে জানানো হয়েছে, মৃতদের শরীর থেকে সংগৃহীত নমুনাগুলি পরীক্ষা করা হয়েছে। রিপোর্ট অনুযায়ী, কোনও ব্যাকটেরিয়া সংক্রমণের কারণে মৃত্যু হয়নি। তবে মৃত্যুর নেপথ্যে থাকা কারণ এখনও স্পষ্ট নয়, যা নিয়ে ধোঁয়াশা অব্যাহত রয়েছে।

আরও পড়ুন: অবশেষে গ্রেফতার সইফের উপর হামলাকারী, জেনে নিন পরিচয়

তেই এবার এই মৃত্যুমিছিল রুখতে উদ্যোগী হয়েছে কেন্দ্র। কেন্দ্রীয় সরকারের একটি বিবৃতিতে জানানো হয়েছে, তদন্তকারী দলের নেতৃত্বে থাকবেন কেন্দ্রীয় স্বরাষ্ট্র মন্ত্রকের এক উর্ধ্বতন আধিকারিক। দলে থাকবেন স্বাস্থ্য ও পরিবার কল্যাণ, রাসায়নিক ও সার, কৃষি এবং জলসম্পদ মন্ত্রকের বিশেষজ্ঞরা। পাশাপাশি, পশুপালন, খাদ্য নিরাপত্তা এবং ফরেন্সিক বিশেষজ্ঞদেরও সাহায্য নেওয়া হবে।

রবিবার থেকেই বুধল গ্রামে কাজ শুরু করবে এই তদন্তকারী দল। স্থানীয় প্রশাসনের সঙ্গে সমন্বয় রেখে মৃত্যুর কারণ খুঁজে বের করার পাশাপাশি, ভবিষ্যতে এমন ঘটনা রোধে সতর্কতামূলক পদক্ষেপ নেওয়ার বিষয়ে গ্রামবাসীদের সচেতন করা হবে। এছাড়া, দেশের শীর্ষস্থানীয় গবেষণা প্রতিষ্ঠানগুলির বিশেষজ্ঞদের সাহায্যে পরিস্থিতি পর্যালোচনা করা হবে।